钦定古今图书集成/方舆汇编/职方典/第1404卷 > 《朝京馆记》赵希
## 钦定古今图书集成/方舆汇编/职方典/第1404卷 > 《朝京馆记》赵希

宝祐五年，岁在丁巳，科院清深，梁公均治郡之明年
也。为政廉勤，甫及期，靡废不兴，犹病北门外道接行
都，属湖以南之尾，为广西之口，士大夫高车驷马，如
织往来。其有不便入城郭者，莫为之寓，不特此焉，郡
自守倅以下，初到官俟朝谒，率留二十里外，泊民居，
最为非便。公命理掾杨君继烈度地营馆，得旧盍簪
堂基，建屋三重，周以缭垣。自门而厅，旁有两厢；自厅
而堂、有室、有庖，轮奂辉煌，器用完备。扁曰“朝京”，盖取
其北上也。而今之南来宾客与官是郡者，得以暇豫
于入郭之次，无复有前时患矣。初是役也，公不知费、
私不知役。公自领事，痛节浮费，力检奸欺，赀得于积
之嬴、役得于私之庸。规画于是岁之秋，落成于冬初，
仅三月而就，可不谓公敏于政而详且悉欤？尝因是
而思之，自政道不古，世之为吏者，惟促办于簿书狱
讼期会为能，视此以为不急，虽廨舍朝夕，窃为风雨
庇，犹有敝而弗葺弗理者，十常八九，奚暇而之他？即
有异见超卓，思以振弊起废为已任，其能节用之馀
庸，民有作惠于往来，“而民不以劳”者鲜矣。公其贤于
世吏远矣哉！矧可纪之政非一端，特皆施其小者耳。
等而上之，大厦万间，明堂一柱，将为天下国家依赖。
固有大书特书，不一书而止，然于此之岁月颠末，不
可以无纪也，于是乎书。